Polisie soek verdagte wat skoolhoof vermoorKhulekani Nkosi (Foto: Verskaf) Die polisie in Mpumalanga is op die spoor van ŉ 41-jarige verdagte wat glo verbind word met die moord op ŉ skoolhoof digby Hazyview in Mpumalanga twee jaar gelede. Die verdagte het glo saam met die oorledene in ŉ huis gebly en het die polisie reeds verskeie kere ontglip. Johannes Makau Makgoba, die destydse skoolhoof van Mkhuhlu High School in die Mkhuhlu-nedersetting in Mpumalanga, is op 18 Februarie 2018 as vermis aangemeld. Sy liggaam is twee dae later deur ŉ veewagter in ŉ bos by Hazyview gevind. Sy liggaam was glo verkool. Die veewagter het dadelik die polisie na die toneel ontbied. Makgoba se familie is ook van die liggaam in kennis gestel. ŉ DNS-toets het bevestig dat die liggaam Makgoba sŉ is. Volgens die kantoor van Mpumalanga se provinsiale polisiekommissaris het die polisie inligting ontvang wat Khulekani Nkosi en sy vriend, Evans Malele, met Makgoba se dood verbind. Nkosi het glo saam met Makgoba in ŉ huurhuis gebly. Die polisie het met hul aankoms by dié huis vasgestel dat Nkosi klaarblyklik reeds na Limpopo gevlug het. Die ondersoekbeamptes het deur die loop van die ondersoek inligting bekom dat Nkosi in KwaZulu-Natal is, van waar hy oorspronklik afkomstig is. Nkosi is glo saam met Malele in die oorlede Makgoba se voertuig in KwaZulu-Natal gesien. Die polisie in die provinsie het die voertuig gewaar en agternagesit. Die twee verdagtes het die voertuig gestop, te voet gevlug en kon daarin slaag om weg te kom. Inligting het later aan die lig gebring dat Nkosi en Malele weer na Gauteng gevlug het. Hulle sou glo van daar af terug na Mpumalanga reis. Die polisie in Gauteng het die twee in die Springs-omgewing gewaar en hulle genader, maar Nkosi het wéér ontsnap. Malele is egter in hegtenis geneem en in Julie tot 20 jaar tronkstraf deur die rondgaande hof in Mbombela (Nelspruit) gevonnis. Lt.genl. Mondli Zuma, die provinsiale kommissaris van die polisie in Mpumalanga, versoek die gemeenskap om inligting aan die polisie te verskaf wat tot Nkosi se inhegtenisneming kan lei. “Ons sal Nkosi meedoënloos jag totdat ons hom kry en seker maak dat hy voor die gereg gebring word. Die gemeenskap moet ons ook help,” het Zuma gesê. Enigiemand met inligting wat tot Nkosi se inhegtenisneming kan lei, kan sers. Shane Chuma by 082 936 0179 of Stop Misdaad by 08600 10111 bel.